b'\n_START_ARTICLE_\nBaseball klub Nada\n_START_PARAGRAPH_\nBaseball klub Nada Split Ship Management je bejzbolski klub iz Splita._NEWLINE_Klub je pravni sljedbenik Jugoslavenskog Bejzbol kluba Krupa osnovanoga 1935. godine u Splitu. Klub se bavio \xc5\xa1portskom djelatno\xc5\xa1\xc4\x87u do 1941. godine, a u klubu je jo\xc5\xa1 djelovala atletska i stolnoteniska sekcija._NEWLINE_U Splitu je 1919. u okvirima nogometnih klubova djelovalo vi\xc5\xa1e sekcija bejzbola, od kojih je najva\xc5\xbenije ista\xc4\x87i JSD Hajduk i JSD Borac.\n_START_SECTION_\nO klubu\n_START_PARAGRAPH_\nOvu atraktivnu i zanimljivu \xc5\xa1portsku igru donijeli su u Split ameri\xc4\x8dki mornari u prosincu 1918. godine. Zavr\xc5\xa1etkom Prvoga svjetskog rata u splitskoj luci bili su stacionirani ratni brodovi Francuske, Italije, Velike Britanije i SAD-a. Mornari s njihovih brodova izlazili su u grad tra\xc5\xbee\xc4\x87i zabavu i razonodu, a neki i razbibrigu u \xc5\xa1portskim aktivnostima. Tako su ameri\xc4\x8dki mornari s ratnih brodova \xe2\x80\x9cPittsburgh\xe2\x80\x9d i \xe2\x80\x9cOlympia\xe2\x80\x9d po\xc4\x8deli na Starom placu (igrali\xc5\xa1te Hajduka) igrati svoju omiljenu igru \xe2\x80\x93 baseball (bejzbol). Tijekom vremena oni su ovu igru po\xc4\x8deli igrati kao predigru nogometnih utakmica koje bi Hajduk odigravao protiv britanskih mornara._NEWLINE_Splitski mladi\xc4\x87i brzo su prihvatili ovaj novi \xc5\xa1port i po\xc4\x8deli ga igrati po ledinama Splita. Baseball postaje sve popularniji pa se osnivaju tzv. \xe2\x80\x9culi\xc4\x8dni klubovi\xe2\x80\x9d: Marjan, Ba\xc5\xa1\xc4\x8dun, Mosor, Slaven i ini. Pored uli\xc4\x8dnih klubova i dva postoje\xc4\x87a splitska \xc5\xa1portska dru\xc5\xa1tva Hajduk i Borac osnivaju svoje baseball sekcije. Veliki doprinos razvoju baseball-a Splitu dao je zapovjednik broda \xe2\x80\x9cOlympia\xe2\x80\x9d, ameri\xc4\x8dki admiral Philip Andrews \xe2\x80\x93 po\xc4\x8dasni gra\xc4\x91anin grada Splita koji je bio je veliki zaljubljenik \xc5\xa1porta, posebno bejzbola. Pomogao je darivanjem \xc5\xa1portske opreme novoosnovanim bejzbolskim klubovima, odnosno sekcijama, kako u Splitu tako i u Omi\xc5\xa1u, Sinju, Imotskome i Zagrebu._NEWLINE_Neki od zaljubljenika u baseball igraju ovu igru na \xc5\xa0pinutu te se 1934. godine osnovao Baseball klub Krupa - Split, prvi registrirani bejzbola\xc5\xa1ki klub u ovom dijelu Europe. U to vrijeme bejzbol se igrao samo u Nizozemskoj, Italiji, Belgiji, \xc5\xa0panjolskoj, Francuskoj i Velikoj Britaniji. Nakon Drugoga svjetskog rata u Splitu su mladi\xc4\x87i igrali tvz. \xe2\x80\x9cbenze\xe2\x80\x9d \xc5\xa1to je bila izmjenjena verzija bejzbola. Ovu zanimljivu igru splitski mladi\xc4\x87i igrali su otprilike do 1958. godine kada se Split po\xc4\x8deo naglo \xc5\xa1iriti i kada je bilo sve manje prikladnih ledina za igranje \xe2\x80\x9cbenza\xe2\x80\x9d. Vinko Milas i Rajko Kraljevi\xc4\x87, profesori \xc5\xa0kole u\xc4\x8denika u privredi u Solinu, ponovno su 1972. godine pokrenuli bejzbol tako \xc5\xa1to su u\xc4\x8denike tijekom nastave tjelesnog odgoja upoznavali sa tim \xc5\xa1portom._NEWLINE_Uskoro su neki od osniva\xc4\x8da Jugoslavenskog bejzbol kluba Krupa, Bo\xc5\xbeidar Ku\xc4\x8di\xc4\x87 i Vinko Rei\xc4\x87 su inicirali osnivanje bejzbol kluba Salona, te su zainteresirani u\xc4\x8denici \xc5\xa0kole u\xc4\x8denika u privredi u Solinu zajedno sa svojim profesorima 7. o\xc5\xbeujka 1974. godine, a registracija je usljedila 9. travnja te godine pri Sekretarijatu unutra\xc5\xa1njih poslova Split, pod brojem 138. Te iste godine svoje sjedi\xc5\xa1te iz Solina je premjestio u Split (prvi klub u biv\xc5\xa1oj Jugoslaviji)._NEWLINE_Na godi\xc5\xa1njoj skup\xc5\xa1tini 15. sije\xc4\x8dnja 1978. godine promijenjeno je ime u Bejzbol klub Nada, te je uslijedilo preseljenje sa Spinuta na Stari plac. Dana 21. prosinca2000. godine klub je promijenio ime u Baseball-softball klub Nada - Split Ship Management._NEWLINE_Prijelazom na Stari plac 1979. godine klub mijenja ime u Baseball klub Nada Split. 1980. godine organizira se prvo prvenstvo Jugoslavije na kojem Nada Split postaje prvak. Isti uspjeh ponavlja i godinu kasnije. Hrvatski baseball savez utemeljen je 1986. godine, a slu\xc5\xbebeno registriran 1989. godine sa sjedi\xc5\xa1tem u Zagrebu. Osamostaljenjem Hrvatske BK Nada Split \xe2\x80\x9cponavlja\xe2\x80\x9d uspjeh iz 1980. godine i osvaja prvo prvenstvo Hrvatske, odigrano 1992. godine. Kako bi se podigla kvaliteta bejzbola od 1998. godine organizira se Interliga u kojoj, osim hrvatskih, sudjeluju klubovi iz Slova\xc4\x8dke, Slovenije, Ma\xc4\x91arske i Srbije._NEWLINE_Danas se bejzbola\xc5\xa1ka natjecanja u Hrvatskoj odigravaju u \xc4\x8detiri kategorije od mlade\xc5\xbei, kadeta, juniora do seniora. U posljednjih desetak godina Baseball klub Nada SSM \xe2\x80\x93 Split je ostvario je najve\xc4\x87e uspjehe u svojoj povijesti. Osvojio je prvenstvo Hrvatske 2004., 2005., 2010. i 2012. godine, kup Hrvatske 2009. godine te Inter ligu 2005. i 2010. godine. U mla\xc4\x91im uzrasnim kategorijama tako\xc4\x91er ostvaruje zavidne rezultate \xc5\xa1to je proizvod kvalitetne \xc5\xa1kole bejzbola (od 1998. godine) i kvalitetnog rada s mlade\xc5\xbei, kadetima i juniorima \xc5\xa1to je dovelo do osvajanja juniorskog prvenstva Hrvatske 2000., 2002., 2007. i 2008. godine, kadetskog prvenstva Hrvatske 2006.g i prvenstva Hrvatske za mlade\xc5\xbe 2003. godine.'